Follobanen utsettes med ett år til 2022 – italiensk konkurs har kostet 1,6 milliarder

Bane NOR anbefaler å utsette utbyggingen av Follobaneprosjektet til 2022, samt å øke kostnadsrammen.

BER OM UTSETTELSE: Follobaneprosjektet må utsettes i ett år og kostnadsrammen økes, anbefaler Bane NOR. Vis mer byoutline Foto: Torstein Bøe NTB scanpix

Publisert: Oppdatert: 24. januar 2019 14:32 , Publisert: 24. januar 2019 13:58

Bane NOR anbefaler ett år lengre utbyggingstid og økt kostnadsramme for Follobaneprosjektet. Forsinkelser og kostnader har oppstått basert på heving av to utbyggingskontrakter med Condotte i 2018, skriver selskapet i en pressemelding.

Follobanen vil dermed bli dyrere enn budsjettert, samtidig som ferdigstillelse må utsettes i et helt år til slutten av 2022.

Det er den klare beskjeden fra Bane NOR til Samferdselsdepartementet, etter en gjennomgang av konsekvensene av Condette-konkursen.

– Bane NOR har fulgt opp anleggsarbeidet i Follobaneprosjektet tett i hele 2018 og har satt inn flere tiltak for å redusere konsekvensene av kontrakthevingene. Dessverre har vi ikke klart å hente innalle forsinkelsene, sier konsernsjef Gorm Frimannslund i Bane NOR i meldingen.

Har kostet 1,6 milliarder



Problemene med Condotte har kostet Bane NOR 1,6 milliarder kroner, skriver selskapet.

I tillegg har arbeidene med grunnforholdene på Follobanen vist seg å være mer utfordrende enn forventet.

Derfor vil Bane NOR anbefale at kostnadsrammen økes med 7,7 prosent fra 28,5 milliarder kroner til 30,7 milliarder kroner (2019-kroner) for å ferdigstille Follobanen.

«Åpning av Follobanen flyttes fra desember 2021 til desember 2022», heter det i meldingen.

Les også Follobane-entreprenør trues av konkurs

Dale: – Svært uheldig



Samferdselsdepartementet opplyser at de nå vil vurdere forespørselene fra Bane NOR om utsettelse og økt kostnadsramme.

– Det er svært uheldig når det oppstår komplikasjoner i store og viktige utbyggingsprosjekt. Jeg forventer god fremdrift og god styring av alle samferdselsprosjekt der staten bevilger midler, sier samferdselsminister Jon Georg Dale i meldingen.

Dale legger til at uventede omstendigheter likevel kan oppstå, og at han nå tar Bane NOR-styrets vurdering til etterretning. Han ber samtidig om mer informasjon fra Jernbanedirektoratet før han tar stilling til saken og legger den frem for Stortinget.

Her kan du lese mer om Jernbane